CELEX: 52015PC0322
Language: mt
Date: 2015-07-01
Title: Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Każakistan mad-WTO

IL-KUMMISSJONI EWROPEA
            Brussell, 1.7.2015
            COM(2015) 322 final
            2015/0141(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Każakistan mad-WTO
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               Membri tal-Organizzazzjoni Dinjija tal-Kummerċ (WTO) u r-Repubblika tal-Każakistan laħqu l-istadju konklussiv ta’ ftehim dwar it-termini għall-adeżjoni tar-Repubblika tal-Każakistan fl-organizzazzjoni. Dan qed iseħħ wara 20 sena ta' negozjati li bdew meta r-Repubblika tal-Każakistan ippreżentat l-applikazzjoni tagħha biex tingħaqad mad-WTO fl-1996. Sommarju tat-termini tal-adeżjoni jinsab hawn taħt fil-punt 5.
            
            
               Bil-preżentazzjoni tat-termini tal-Adeżjoni tar-Repubblika tal-Każakistan mad-WTO għall-approvazzjoni tal-Kunsill, il-Kummissjoni tqis li dawn it-termini jirrappreżentaw pakkett bilanċjat u ambizzjuż ta’ impenji ta' ftuħ tas-suq, li se jġibu benefiċċji sostanzjali kemm lir-Repubblika tal-Każakistan u kemm lill-imsieħba kummerċjali tagħha tad-WTO.
            
            
               •Il-konsistenza ma’ dispożizzjonijiet ta’ politika eżistenti fil-qasam ta’ politika
            
            
               
                  Il-multilateraliżmu huwa fil-qalba tal-politika kummerċjali tal-UE u l-UE tappoġġa l-adeżjoni ta’ pajjiżi terzi mad-WTO fuq termini xierqa. 
               
            
            
               •Konsistenza mal-politiki l-oħrajn tal-Unjoni
            
            
               
                  Konsistenti mal-azzjoni esterna tal-UE, il-proposta se tistabbilixxi l-Każakistan fis-sistema ta’ kummerċ multilaterali u twitti t-triq għall-implimentazzjoni ta’ ftehim ġdid ta’ Sħubija u Kooperazzjoni bejn il-Każakistan u l-UE.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi legali
            
            
               Deċiżjoni tal-Kunsill li tapprova t-termini tal-adeżjoni tar-Repubblika tal-Każakistan mad-WTO hija meħtieġa skont l-Artikolu 218(9) tat-Trattat dwar il-Funzjonament tal-Unjoni Ewropea, TFUE, qabel ma l-UE tkun tista’ tappoġġa formalment dik l-approvazzjoni fid-WTO.
            
            
               •Sussidjarjetà (għal kompetenza mhux esklużiva) 
            
            
               Mhux applikabbli. Kompetenza esklużiva tal-UE għall-kummerċ.
            
            
               •Proporzjonalità
            
            
               Deċiżjoni tal-Kunsill Artikolu 218(9) hija meħtieġa.
            
            
               •L-għażla tal-istrument
            
            
               Deċiżjoni tal-Kunsill Artikolu 218(9) hija meħtieġa.
            
            
               3.IR-RIŻULTATI TAL-EVALWAZZJONIJIET EX-POST, IL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT
            
         
         
            
               •Evalwazzjonijiet ex-post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Il-Konsultazzjoni mal-partijiet interessati
            
            
               
                  Mhux applikabbli
               
            
            
               •Ġbir u użu ta’ kompetenzi
            
            
               
                  Mhux applikabbli
               
            
            
               •Valutazzjoni tal-impatt
            
            
               
                  Mhux meħtieġa. Deċiżjoni tal-Kunsill Artikolu 218(9) hija meħtieġa.
               
            
            
               •Idoneità regolatorja u simplifikazzjoni
            
            
               
                  Il-proposta mhix marbuta ma’ REFIT
               
            
            
               •Drittijiet fundamentali
            
            
               
                  Il-proposta ma għandha l-ebda konsegwenzi għall-protezzjoni tad-drittijiet fundamentali.
               
            
            
               4.L-IMPLIKAZZJONIJIET BAĠITARJI
            
            
               
                  Il-proposti m'għandhom l-ebda implikazzjoni baġitarji.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u monitoraġġ, arranġamenti ta’ evalwazzjoni u rapportar
            
            
               
                  Mhux applikabbli
               
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               Sommarju ta’ termini ta' adeżjoni
            
            
               Skedi tal-impenji
            
         
         
            
               Prodotti (b’mod ġenerali)
            
            
               L-Iskeda Tariffarja tal-Każakistan tikkonsisti minn 11,812 linji tariffarji nazzjonali (fil-livell ta’ 10 ċifri). Hemm 2,441 linji tariffarji agrikoli, u 9,371 linji tariffarji mhux agrikoli.
            
            
               Il-Każakistan se jlesti l-implimentazzjoni tal-impenji tar-rati konsolidati tiegħu fi żmien5 snin mid-data tal-adeżjoni tiegħu (2020). Għall-linji tariffarji li għandhom rata AdValorem (10,602 minn 11,812) ir-rata ta’ tariffa medja finali (FBR) fl-iskeda tal-adeżjoni tal-Każakistan hija ta’ 6.9 %. 
            
            
               Ir-rati huma f’ħafna każijiet aktar baxxi minn dawk tal-Unjoni Ekonomika Ewro-Asjatika. Il-Każakistan għandu l-intenzjoni li jtemm l-eżenzjonijiet li fuqhom huma bbażati u li jallinja r-rati tiegħu ma’ dawk tal-Unjoni. Il-proċess se jibda mhux aktar kmieni minn tliet snin u sitt xhur wara l-implimentazzjoni sħiħa ta’ rati konsolidati finali u jkun ibbażat fuq mekkaniżmu speċifiku mfassal fir-rapport tal-Grupp ta’ Ħidma (ara hawn taħt). 
            
            
               Tariffi għal Prodotti Industrijali 
            
            
               –L-FBR medju għal prodotti mhux agrikoli huwa ta' 6 %.
            
            
               –L-ogħla medji ta' madwar 8% - 10% huma osservati fis-setturi tal-għamara, il-ħġieġ u ċ-ċeramika. 
            
            
               –Il-Każakistan jikkonċedi trattament ta’ eżenzjoni mid-dazju għal prodotti Farmaċewtiċi u Prodotti tat-Teknoloġija tal-Informazzjoni, billi jorbot ir-rati medji finali għal dawn il-prodotti fil-livell ta’ 0 %.
            
            
               –Il-livelli massimi tat-tariffi huma ta’ 15 % għal ċerti metalli li ma fihomx ħadid u għamara. 
            
            
               –Hemm impenji mhux AdValorem FBR għal ċerti prodotti industrijali: rati speċifiċi għal tessuti u żraben, u rati komposti għal karozzi tal-passiġġieri użati.
            
            
               Tariffi għal Prodotti Agrikoli 
            
            
               –Hemm impenn AdValorem għal 71 % tal-iskeda tal- prodotti agrikoli tal-Każakistan. Il-medja tal-impenn FBR għal dawk il-linji tariffarji hija ta’ 8.3 %. 
            
            
               –Fl-agrikoltura, l-impenji mhux AdValorem jikkonsistu f'FBRs speċifiċi, imħallta u komposti applikabbli l-aktar għal tjur, ġobon, ħlewwiet, inbid, spirti, meraq tal-frott u ross.
            
            
               Dazji fuq l-esportazzjoni
            
            
               Ir-Repubblika tal-Każakistan daħlet għal impenji biex jitneħħew jew jitnaqqsu u li ma tintroduċix dazji ġodda tal-esportazzjoni għal 370 prodott ta’ interess għal esportaturi tal-UE. Barra minn hekk, fil-każ tal-unifikazzjoni ta’ dazji fuq l-esportazzjoni fi ħdan l-Unjoni Ekonomika Ewro-Asjatika, ir-rati tal-Każakistan se jitnaqqsu għar-rati l-iktar baxxi marbuta jew mill-Każakistan jew il-Federazzjoni Russa.
            
            
               Is-Servizzi 
            
            
               Ir-Repubblika tal-Każakistan se tidħol għall-impenji ta' aċċess għas-suq u ta' trattament nazzjonali f'firxa wiesgħa ta' setturi tas-servizzi, inklużi s-servizzi professjonali, tal-kompjuter u ta' negozju ieħor, is-servizzi tal-komunikazzjoni, servizzi tal-kostruzzjoni, servizzi tad-distribuzzjoni, servizzi edukattivi, servizzi ambjentali, servizzi finanzjarji (tal-assigurazzjoni u bankarji), servizzi tas-saħħa u soċjali, servizzi tat-turiżmu u dawk tat-trasport.
            
            
               Impenji tal-protokoll
            
            
               Fl-aħħar stadju multilaterali tal-proċess ta’ adeżjoni, il-Membri tad-WTO fittxew kollettivament li jiżguraw il-kompatibbiltà bażika tal-liġijiet u l-istituzzjonijiet kummerċjali tar-Repubblika tal-Każakistan mar-regoli u l-ftehimiet tad-WTO, u stipulawhom fil-Protokoll ta’ Adeżjoni u fir-Rapport tal-Grupp ta’ Ħidma. F’dan l-isfond, ir-Repubblika tal-Każakistan ħadet fuqha l-impenn tar-Rapport tal-Grupp ta' Ħidma u rrinunzjat għal kwalunkwe perjodi tranżizzjonali, ħlief fir-rigward tal-Ftehim tad-WTO dwar Miżuri ta' Investiment Relatati mal-Kummerċ.
            
            
               Il-kwistjonijiet li ġejjin huma ta’ interess partikolari għall-UE:
            
         
         
            
               Aċċess għal pipelines
            
            
               Persuni ġuridiċi barranin li jinvestu fil-Każakistan, li jipproduċu żejt mhux maħdum u gass f’konformità mal-leġiżlazzjoni nazzjonali tal-Każakistan, se jiġu pprovduti aċċess mhux diskriminatorju għal pipelines li huma parzjalment jew kompletament proprjetà ta’ u regolati mill-Gvern skont il-leġiżlazzjoni nazzjonali fil-limitu tal-kapaċitajiet disponibbli ta’ tali pipelines, abbażi ta' drittijiet ta’ aċċess eżistenti.
            
            
               Intrapriżi li huma proprjetà tal-Istat u dawk Ikkontrollati mill-Istat, Intrapriżi bi Privileġġi Speċjali u Esklużivi 
            
            
               Mid-data tal-adeżjoni, dawn l-intrapriżi, meta impenjati f’attività kummerċjali, se jagħmlu xirjiet, li mhumiex maħsuba għall-użu mill-gvern, u l-bejgħ fil-kummerċ internazzjonali b’mod konsistenti mad-dispożizzjonijiet applikabbli tal-Ftehim tad-WTO. Dawn l-intrapriżi se jagħmlu tali xirjiet u bejgħ skont konsiderazzjonijiet kummerċjali, inklużi l-prezz, il-kwalità, id-disponibbiltà, il-kummerċabbiltà, u t-trasport, u se jagħtu lill-intrapriżi ta’ Membri oħra tad-WTO opportunità xierqa, skont il-prattika kummerċjali tas-soltu, biex jikkompetu għall-parteċipazzjoni f’dan ix-xiri jew il-bejgħ.
            
            
               Il-politiki tal-ipprezzar
            
            
               Mid-data tal-adeżjoni, il-Każakistan se japplika kontrolli tal-prezzijiet fuq prodotti u servizzi b’mod konsistenti mal-Ftehim tad-WTO, filwaqt li jieħu inkonsiderazzjoni l-interessi ta’ Membri esportaturi. Il-miżuri tal-kontroll tal-prezz mhux se jiġu użati għal skopijiet ta’ għoti ta’ protezzjoni għall-produzzjoni domestika ta’ prodotti, jew biex ixekklu l-impenji tas-servizzi tal-Każakistan. 
            
            
               Allinjament futur tar-rati tariffarji tal-Każakistan u tal-Unjoni Ekonomika Ewro-Asjatika
            
            
               Ġie stabbilit mekkaniżmu speċjali biex jiġi żgurat li kumpens xieraq lill-Membri tad-WTO kkonċernati jsir qabel ma jiġu allinnjati r-rati tariffarji. F’każ li l-kumpens miftiehem ma jiġix applikat mill-Unjoni Ekonomika Ewro-Asjatika, ir-rati fl-iskeda tal-Każakistan jkomplu japplikaw.
            
            
               Evalwazzjoni Doganali
            
            
               Mid-data tal-adeżjoni, il-Każakistan se japplika l-liġijiet ta’ valutazzjoni doganali, ir-regolamenti u l-prassi tiegħu, inklużi dawk għall-prevenzjoni ta' sottovalutazzjoni ta’ prodotti, b'konformità mal-Ftehim tad-WTO, inkluż l-Artikolu I tal-Ftehim Ġenerali dwar it-Tariffi u l-Kummerċ tal-1994 tad-WTO u l-Ftehim tad-WTO dwar l-Implimentazzjoni tal-Artikolu VII tal-GATT 1994. B'mod partikolari, il-Każakistan mhu se jagħmel użu mill-ebda forma ta' valur minimu, bħall-prezzijiet ta' referenza, jew skeda fissa ta' valutazzjoni għall-valutazzjoni doganali tal-prodotti.
            
            
               Miżuri Sanitarji u Fitosanitarji
            
            
               Il-Każakistan ħa l-impenn li jinnegozja u jaqbel b’mod reċiproku dwar ċertifikati veterinarji bilaterali ma’ pajjiż terz għall-prodotti soġġetti għal kontroll veterinarju importat fit-territorju tal-Każakistan sakemm ċertifikati veterinarji tal-Unjoni Ekonomika Ewro-Asjatika ma’ pajjiżi terzi għal prodotti bħal dawn jidħlu fis-seħħ (dawn iċ-ċertifikati ġew negozjati bejn l-UE u l-Każakistan u għandhom jidħlu fis-seħħ fil-15 ta’ Lulju 2015). Barra minn hekk, fl-implimentazzjoni ta’ Deċiżjonijiet Ewro-Asjatiċi, il-Każakistan la se jirrikjedi li stabbiliment jiġi inkluż f’Reġistru u lanqas se jirrikjedi verifika b’suċċess bħala prekundizzjoni għall-importazzjoni fil-Każakistan ta’ prodotti b’riskju baxx. Barra minn hekk, f’każijiet fejn ma ġew stabbiliti l-ebda rekwiżiti obbligatorji veterinarji jew fitosanitarji, jew sanitarji, epidemjoloġiċi u iġjeniċi fuq livell nazzjonali jew Ewro-Asjatiku, il-Każakistan japplika l-istandards internazzjonali rilevanti, il-linji gwida u r-rakkomandazzjonijiet f’konformità mal-Ftehim SPS tad-WTO. F’każijiet fejn miżura sanitarja fis-seħħ mhijiex ibbażata fuq standards internazzjonali, meta dawn jeżistu, l-istandards internazzjonali relevanti jew partijiet minnhom se jiġu applikati fil-Każakistan, sakemm ma jkunx hemm ġustifikazzjoni xjentifika ta’ din il-miżura li hija pprovduta skont il-Ftehim SPS tad-WTO.
            
            
               Il-Ftehim dwar l-Akkwisti Pubbliċi
            
            
               Il-Każakistan għandu l-ħsieb li jissieħeb mal-Ftehim tad-WTO dwar l-Akkwisti tal-Gvern. Ir-Repubblika tal-Każakistan se titlob li jkollha l-istatus ta'"osservatur" għall-Ftehim mal-adeżjoni, u se tippreżenta applikazzjoni għal sħubija b’offerta ta’ kopertura fi żmien erba' snin wara l-adeżjoni mad-WTO. 
            
            
               2015/0141 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Każakistan mad-WTO
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,
            
         
         
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Fid-29 ta’ Jannar 1996 il-Gvern tar-Repubblika tal-Każakistan applika għall-adeżjoni mal-Ftehim ta’ Marrakexx li jistabbilixxi l-Organizzazzjoni Dinjija tal-Kummerċ (WTO), b’konformità mal-Artikolu XII ta’ dan il-Ftehim.
            
            
               (2)Grupp ta’ Ħidma dwar l-adeżjoni tar-Repubblika tal-Każakistan ġie stabbilit fis-6 ta’ Frar 1996 sabiex jintlaħaq ftehim dwar it-termini ta’ adeżjoni aċċettabbli għar-Repubblika tal-Każakistan u l-Membri kollha tad-WTO.
            
            
               (3)Il-Kummissjoni, f’isem l-Unjoni Ewropea, innegozjat sensiela komprensiva ta' impenji għall-ftuħ tas-suq min-naħa tar-Repubblika tal-Każakistan li jissodisfaw it-talbiet tal-Unjoni dwar tariffi, dażji fuq l-esportazzjoni u dwar kummerċ fis-servizzi.
            
            
               (4)Dawn l-impenji huma issa inkorporati fil-Protokoll ta’ Adeżjoni tar-Repubblika tal-Każakistan mad-WTO.
            
            
               (5)L-adeżjoni mad-WTO hija mistennija tagħmel kontribut pożittiv u dejjiemi għall-proċess ta’ riforma ekonomika u għall-iżvilupp sostenibbli fir-Repubblika tal-Każakistan.
            
            
               (6)Il-Protokoll ta’ Adeżjoni għandu għalhekk jiġi approvat.
            
            
               (7)L-Artikolu XII tal-Ftehim li jistabbilixxi d-WTO jiddisponi li għandu jintlaħaq ftehim dwar it-termini tal-adeżjoni bejn il-Membru li qed jissieħeb u d-WTO, u li l-Konferenza Ministerjali tad-WTO tapprova t-termini tal-adeżjoni min-naħa tad-WTO. L-Artikolu IV.2 tal-Ftehim li jistabbilixxi d-WTO jipprevedi li matul l-intervalli bejn il-laqgħat tal-Konferenza Ministerjali, il-funzjonijiet tagħha għandhom jitwettqu mill-Kunsill Ġenerali.
            
            
               (8)Għalhekk, jeħtieġ li tiġi stabbilita l-pożizzjoni li għandha tieħu l-Unjoni fi ħdan il-Kunsill Ġenerali tad-WTO dwar l-adeżjoni tar-Repubblika tal-Każakistan mad-WTO,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Il-pożizzjoni li trid tittieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Każakistan mad-WTO, hija li tapprova l-adeżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President